ועדת הפנים ואיכות הסביבה, כנסת 17, פרוטוקול מספר 163, 2007-06-04 11:00

אופיר פינס-פז: שלום, אני מתכבד לפתוח את ישיבת ועדת הפנים והגנת הסביבה לדיון על מועד הבחירות למועצה האזורית אבו בסמה.

דודו כהן: בוקר טוב, מונחת בפניכם בקשת שר הפנים להתייעצות עם ועדת הפנים והגנת הסביבה, בבקשה לדחות את מועד הבחירות במועצה האזורית אבו בסמה, שהיא מועצה ממונה, מתום 4 שנים לתום 5 שנים.

דודו כהן: הסיבות מפורטות במכתב השר ואני לא רואה כרגע מקום להתחיל לפרט סיבה-סיבה.

דודו כהן: אני רוצה רק לחזק את עמדת השר בנתונים שהעברתי לכם, בהם ניתן לראות את רשימת היישובים במועצה האזורית אבו בסמה, מתי ניתן להם סמל היישוב.

אופיר פינס-פז: מתי מסתיימות 4 השנים?

דודו כהן: בדצמבר 2007, עוד חצי שנה יסתיימו ארבע השנים.

אופיר פינס-פז: אתם מציעים עוד שנה אחת, שזה ההארכה החוקית האחרונה שאפשר לקיים במועצה ממונה.

דודו כהן: נכון.

דודו כהן: הסעיף בחוק קובע: "השר רשאי, בהתייעצות עם הוועדה, לקבוע שהבחירות האמורות יתקיימו בשנה החמישית לאחר הכינון".

דודו כהן: לכן השר פונה לוועדה ומבקש לדחות את מועד הבחירות לתום השנה החמישית, לדצמבר 2008.

דודו כהן: הנספח מפרט את מספר התושבים הרשומים ביישובים, בסך הכול 2,414 תושבים, 50% מתוכם בוחרים.

דודו כהן: זה מבדיקה פרטנית שעשינו לפי הרישומים.

דודו כהן: אפשר לראות שבחלק מהיישובים אין עדיין ועד ממונה, בשל סיבות פנימיות של האוכלוסייה, לא בשל סיבות של משרד הפנים.

דודו כהן: חייב להיות ברור שאנחנו רוצים למנות ועדים, הסכמנו למנות ועדים, הסכמנו למנות נציגים של ישובים במועצה, אבל אין הסכמות על הוועדים.

אופיר פינס-פז: למה אתם לא עושים בחירות?

אופיר פינס-פז: אני רואה שלאבו קרינאת אין נציג במועצה.

אופיר פינס-פז: למה לא בוחרים נציג?

דודו כהן: כי התושבים באבו קרינאת לא מוכנים לבחור נציג.

דודו כהן: הנציג הממונה צריך להיקבע בהתייעצות עם אוכלוסיית היעד.

אופיר פינס-פז: למה אי אפשר לבקש מאוכלוסיית היעד לבחור כמו במועצה רגילה?

דודו כהן: כי אוכלוסיית היעד עדיין לא רשומה.

אופיר פינס-פז: למה היא לא רשומה?

דודו כהן: התושבים נכון להיום לא כל-כך שמחים להירשם כתושבי המועצה, כל אחד וסיבותיו הוא.

אופיר פינס-פז: למה?

אופיר פינס-פז: תסביר לנו את הסיבות.

דודו כהן: יש כל מיני סיבות.

דודו כהן: אחת הסיבות היא חשדנות.

דודו כהן: סיבה שנייה, ביישוב תראבין למשל נבנו כבר 100 יחידות דיור וקיבלו היתרי בנייה למגורים, אולם רשומים 52 תושבים.

דודו כהן: כמובן שהמספרים לא תואמים.

דודו כהן: התושבים בשל סיבות שונות לא נרשמים, אולי כי לא רוצים שיזהו אותם, לא רוצים שאנשי מס הכנסה, מס רכוש וארנונה יגיעו אליהם, כל מיני דברים מן הסוג הזה, לכן לא שמחים להירשם כתושבי המועצה.

דודו כהן: אנחנו מתכוונים לעשות מהלכים חד-צדדיים, על אף שזה לא נשמע טוב.

דודו כהן: אנחנו מתכוונים להגיד לאנשים האלה: ידוע לנו שקיבלת היתר בנייה, אתה גר בבית הזה, זה שם המשפחה שלך והפרטים שלך, יש לך 14 ימים לשנות מען.

דודו כהן: אם לא, נפעיל סמכותנו כמשרד הפנים ונשנה את המען שלך באופן יזום.

אופיר פינס-פז: זה מותר?

דודו כהן: כן, מותר.

דודו כהן: אבל זה רק היכן שיש מבנה עם היתר.

דודו כהן: בכל היישובים האחרים עדיין אין מבנים אז אני לא יודע להגיע לתושב ולהגיד לו: אני יודע שיש לך בית, קיבלת היתר, אני משנה לך באופן יזום את המען.

דודו כהן: היום הרשמת התושבים נעשית באמצעות הוועדים המקומיים.

דודו כהן: אנו פונים אליהם, משוחחים אתם, מנסים לגרום לכך שיגבשו ועד מקומי שנוכל לנהל אתו דיונים.

דודו כהן: מתוך הוועד יבחרו נציג למועצה.

דודו כהן: בכל היישובים שעשו את זה שר הפנים אישר את ההצעות.

אופיר פינס-פז: כמה חברים יש במועצה?

רחמים יונה: 12, כולל משרדי הממשלה.

אופיר פינס-פז: אני מבקש לקבל את שמות חברי המועצה.

אופיר פינס-פז: הוועדה צריכה לדעת את השמות ואת מי הם מייצגים, מי מנהל היום את המועצה האזורית אבו בסמה.

אופיר פינס-פז: אם רוצים הארכה של שנה, עלינו לדעת כיצד זה מתנהל.

קריאה: השאלה אם יש ערבים בין נציגי הממשלה.

אופיר פינס-פז: גם זאת שאלה.

אופיר פינס-פז: קודם כול יתנו לנו את רשימת חברי המועצה ואז נוכל לדון בה.

דודו כהן: קיבלתם רשימה של נציגי היישובים במועצה, ואת רשימת נציגי הממשלה נעביר לכם בהמשך.

דודו כהן: יש כאן פירוט של המצב הסטטוטורי וסטטוס הפיתוח.

דודו כהן: אפשר לראות שאנו מצליחים לקדם רק את המבנים, המוסדות, השירותים, בתי-ספר וגני ילדים ותשתיות-על, אך לא כל-כך מצליחים לפתח את שכונות המגורים בשל תביעות בעלות ומאבקים פנימיים בין הקבוצות.

אופיר פינס-פז: זה מפתיע אותי.

דודו כהן: אני מדבר ברצינות.

דודו כהן: ביישוב אבו קרינאת למשל הגענו להסכמה על 4 תוכניות מפורטות, אך לא מצליחים לפתח את השטח.

אופיר פינס-פז: אני רואה בזה בהחלט חולשה של המועצה הממונה.

אופיר פינס-פז: למה אנחנו קובעים בכלל מועצות ממונות?

אופיר פינס-פז: כאשר המועצה מורכבת מחברים נבחרים, ביישובים קטנים – ואני לא רוצה להיכנס כרגע לסטיגמות של יהודים-ערבים וכדומה – יש לפעמים בעיה לרשות המקומית לממש את סמכויותיה בגלל חששות כאלה או אחרים מחמולות או מבחירות ומכל מיני דברים.

אופיר פינס-פז: יש כאן מועצה ממונה, שלא צריכה להיבחר על-ידי אף אחד, צריכה רק לעשות את העבודה.

אופיר פינס-פז: תעשו את העבודה.

אופיר פינס-פז: אתם לא אמורים להיות בני ערובה של חישובים עתידיים.

אופיר פינס-פז: כאן צריך להכריע, לחתוך, לגמור, להפקיד, לפתח, לעשות כל שצריך.

אופיר פינס-פז: לכן קובעים מועצה ממונה.

אופיר פינס-פז: הגעתי לביקור באום בטין – סיפרתי גם למנכ"ל משרד הפנים ולמר קלעג'י – וכזכור לכם הייתי שר הפנים כאשר אישרנו את היישוב הזה כישוב מוכר.

אופיר פינס-פז: מבחינה ויזואלית לא השתנה ולא כלום.

אופיר פינס-פז: ייתכן שחלק מן הדברים נמצאים בתהליך, אך נראה שדבר לא השתנה, וכבר שנתיים אני לא שר הפנים.

אופיר פינס-פז: זה לא ייתכן, זה קצב עבודה לא סביר.

טלב אלסאנע: גם אם נאריך בעוד שנה המצב יישאר כפי שהוא.

אופיר פינס-פז: יש לכם הזדמנות, כי יש שם מועצה ממונה.

אופיר פינס-פז: אתם לא מנצלים די את ההזדמנות הזאת.

אופיר פינס-פז: כאן צריך לעבוד במלוא הכוח.

אופיר פינס-פז: מה שלא תעשו כעת – עליכם להבין, בעוד השנה היישוב הזה יילך לבחירות והם לא מסוגלים כרגע לבחור אפילו את נציג המשפחה שלהם.

אופיר פינס-פז: אם לא תנצלו את השנה-שנה וחצי שיש לכם עכשיו כדי לעשות סדר, לבנות שם מועצה, לעשות פיתוח, ואם התושבים לא יראו שאכן יש הבדל אז מה עשינו?

אופיר פינס-פז: יהיו בחירות בעוד שנה וחצי, בקצב הנוכחי לדעתי תהיה תוצאה מזעזעת, במובן זה שאף אחד לא יוכל לעבוד עם אף אחד, ובתוך 3 שנים היישוב יחזור להיות בוועדה קרואה אחרי פירוק.

אופיר פינס-פז: כך יהיה.

אופיר פינס-פז: צריך לנצל את הזמן עכשיו, לקבוע עובדות חיוביות בשטח, לקדם פיתוח, כבישים ותשתיות.

אופיר פינס-פז: אני יודע שבחינוך עושים לא מעט.

דודו כהן: סטטוס הפיתוח משקף בדיוק את התחומים שמועצה ממונה כן יכולה לפעול ולקדם, כי לא מדובר במגורים.

דודו כהן: במקומות שהמועצה יכולה, כמו פיתוח תשתיות-על, כבישים, מדרכות, חיבורי מים, חשמל, ביוב ובניית בתי-ספר היא עושה, ואנחנו מתכוונים להתקדם.

דודו כהן: גם בחלק שהמועצה אחראית עליו, הסטטוס התכנוני, אם תסתכלו על תוכניות המתאר ועל התוכניות המפורטות ומרכזי השירותים תוכלו לראות שהכול מקודם.

דודו כהן: אלא מה, כאשר באים לקדם את החלק של המגורים, כאשר מינהל מקרקעי ישראל צריך להגיד שהוא מוכן להקצות את הקרקע לבדואי ולפתח את השטח, כאשר הקרקע נמצאת בתביעת בעלות, כאן אנחנו לא מצליחים.

דודו כהן: בשל הזיקה החזקה לתביעות הבעלות, וטענת המדינה שהיא בעלי הקרקע ולא הבדואים עצמם, לא מצליחים לפתח שטחים.

דודו כהן: המדיניות הברורה של המדינה לא להיכנס לקרקע בתביעת בעלות ולפתח אותה כי ברור שהמדינה לא תוכל לשווק אותה.

דודו כהן: לכן אין סיבה לזרוק מיליוני שקלים בפיתוח מגרשי מגורים וקרקע בתביעות בעלות כאשר לא ברור אם יוכלו לשווקם.

טלב אלסאנע: הדרך הנכונה היא לא להתמודד עם הבעיה?

דודו כהן: חבר הכנסת אלסאנע, אתה מכיר היטב את הסוגייה.

דודו כהן: אם מישהו היה יודע לפתור את בעיית תביעת הבעלות מחר בבוקר יכולנו להתקדם.

אופיר פינס-פז: אני לא מדבר על שיווק.

אופיר פינס-פז: אני מדבר על סלילת כביש.

דודו כהן: את זה עושים.

אופיר פינס-פז: אני לא רואה.

דודו כהן: אני מזמין את כבודו לראות.

דודו כהן: באבו כף אין עדיין כביש כי התוכנית לא מאושרת.

דודו כהן: החלטנו להפקיד את התוכנית לפני שנה, אך חברי הוועד לא מסוגלים להסכים ביניהם איפה יהיה מרכז היישוב.

אופיר פינס-פז: אז אל תשאלו אותם ותעשו את זה כבר.

אופיר פינס-פז: נו, באמת, לשם מה אנחנו קובעים מועצה ממונה?

דודו כהן: דורשים מאתנו לשתף את האוכלוסייה.

אופיר פינס-פז: אבל עד נקודה מסוימת.

טלב אלסאנע: במבחן התוצאה, בשורה התחתונה, אתה רואה שהכול אין, אין, אין.

טלב אלסאנע: במשך 4 שנים: הכול אין.

אופיר פינס-פז: נאפשר למר דודו כהן להמשיך את הסקירה, וכמובן אאפשר לך חבר הכנסת אלסאנע לומר את אשר על לבך.

דודו כהן: כל מה שנמצא בשליטה מלאה של המועצה, כמו הפיתוח, מתקדם.

דודו כהן: לא סתם הסכמנו בזמנו להפוך אותם לוועדה מקומית כדי לאפשר להם לקדם את ההליך התכנוני.

דודו כהן: כל נושא אזורי התעסוקה והשירותים, שלא פירטתי כאן, מקודם על-ידי המועצה.

דודו כהן: העובדה שהמועצה קלטה את הרשות לחינוך הבדואים ואת מחלקת הרווחה שמספקת שירותים, לדעתי זה מהפך חשוב.

דודו כהן: הכשל שלנו כרגע, ואני אומר את זה בבירור, ליצור תוכניות למגורים בשכונות המגורים.

דודו כהן: כאן אנחנו לא מצליחים בגלל הזיקה של הקרקע עם מינהל מקרקעי ישראל, עם תביעות הבעלות ועם ההתניה והקביעה של המדינה: לא יפותחו שכונות מגורים אם לא יהיה שיווק לבדואים, אם לא יוסרו תביעות הבעלות, כי אחרת יקרה גם כאן מה שקרה בלקייה, כסייפה ומקומות אחרים, שם יש אלפי מגרשים מפותחים וזמינים, אך בדואים לא באים לגור בהם בגלל תביעות הבעלות.

דודו כהן: המדינה החליטה, ולדעתי בצדק, לא להשקיע מיליוני שקלים באדמה עד שתהיה הסכמה עם התושבים מי בא לגור שם.

רחמים יונה: אני גזבר המועצה אבו בסמה.

רחמים יונה: המועצה סללה מספר כבישים: באבו קרינאת סללנו כביש והשקענו בו עד היום למעלה מ-11 מיליון שקלים; בהוואשלה סללנו כביש וממשיכים לעשות את הפיתוח; בביר הדאג', על-יד-רביבים, אנחנו מתחילים לעבוד, יצא מכרז על סך 4.5 מיליון שקל; באבו קרינאת – גשר בסך 3 מיליון שקלים; ויש לנו תקציב נוסף של 20 מיליון שקל והיום אנחנו עובדים באבו כף.

רחמים יונה: יש בעיה גם עם מטרדים הניצבים על תוואי הדרך וגם איתם אנו במשא ומתן, וקשה להיכנס, ואתה יודע כמה קשה להיכנס לעימות עם בדואים, אי אפשר לעשות כלום.

רחמים יונה: הכול חייב להיקבע במשא ומתן.

רחמים יונה: האמן לי, אנו עושים ימים ולילות כדי לא להתעמת איתם.

רחמים יונה: בנינו שלושה בתי-ספר חדשים השנה, ביניהם בית-ספר תיכון חדש באבו קרינאת.

רחמים יונה: שיעור נשירת התלמידים עומד היום על אפס, בנים ובנות, על אף שכל הזמן מדברים על שיעורי נשירה של 50 ו-60 אחוזים.

רחמים יונה: היום בכיתות ט' ו-י' בבית-הספר באבו קרינאת כל הילדים מגיעים ללמוד.

רחמים יונה: כ-200 תלמידים לומדים בבית-הספר התיכון באבו קרינאת ומספרם גדל.

אופיר פינס-פז: כמה תושבים יש באמת באבו בסמה, לא רק אלה הרשומים?

רחמים יונה: ב-9 היישובים של המועצה האזורית גרים כ-25-30 אלף תושבים, ורשומים 2,400 תושבים.

רחמים יונה: יש אלפי סיבות מדוע אנשים לא נרשמים ומעבירים את כתובתם למועצה.

רחמים יונה: לעשות בחירות עם 2,000 תושבים יהיה קל עכשיו.

רחמים יונה: הבחירות יכולות להיות דבר והיפוכו כי אם ייערכו בחירות ייתכן שאנשים יירשמו, גם אלה שנמצאים בפזורה, והם יכתיבו מה לעשות.

אופיר פינס-פז: הם לא בפזורה.

אופיר פינס-פז: אתה אומר שהם גרים ביישובי המועצה האזורית.

דודו כהן: כשאתה רוצה לרשום תושב עליך לדעת היכן הוא נמצא.

דודו כהן: אם הוא נמצא בתחום הקו הכחול של היישוב, ארשום אותו.

דודו כהן: אבל ייתכן שאנשים שלא גרים בקו הכחול של היישוב אבו קרינאת ירצו להירשם כתושבי אבו קרינאת, ויגידו: אני רואה עצמי עובר לשם.

דודו כהן: האם אני יכול לרשום אותם?

דודו כהן: לא בטוח שאוכל לרשום אותם.

דודו כהן: זה יוצר מבוכה גדולה עוד יותר בתהליך שאנו עושים כדי לדעת מי רשום באמת, מי מצביע ומי לא מצביע.

דודו כהן: ביישוב כמו תראבין אל-סאנע, שהאנשים בנו את בתיהם וגרים בהם, נעשה שינוי מען יזום כי ידוע לנו שאנשים גרים שם, ומי שלא גר שם לא נשנה את מענו.

דודו כהן: אנחנו מתנהלים במציאות מורכבת מאוד.

רחמים יונה: אנו בשלבי בנייה של עוד 5 בתי-ספר חדשים: בביר הדאג' בנו בית-ספר תיכון ובית-ספר יסודי, נבנה בית-ספר תיכון בהוואשלה, בית-ספר יסודי יש כבר בהוואשלה, באום בטין בגלל בעיית זמינות קרקע אנחנו בונים את בית-הספר בהדרגה, וכן 14 כיתות גן.

רחמים יונה: היום או מחר יגיעו לאישור המועצה תב"רים על סך 32 מיליון שקלים רק לנושא הזה.

רחמים יונה: זה הפיתוח שאנו עושים במערכת החינוך.

איילת פישמן: אילו הבחירות היו מתקיימות במועדן, בדצמבר 2007, זה בערך מחר בבוקר, כלומר יש להתחיל את התהליך היום כי הצו קובע שסוגרים פנקס 150 ימים לפני הבחירות.

איילת פישמן: לעשות היום בחירות במועצה האזורית, כאשר רשומים 2,500-3,000 תושבים ואנו יודעים שהמספר רחוק מאוד ממה שקורה בפועל, זה לשחק משחק.

אופיר פינס-פז: מי יתקע לידינו שבעוד שנה וחצי תהיה תוצאה אחרת?

איילת פישמן: זאת שאלה מצוינת, ועדיין אנחנו רוצים - - -

אופיר פינס-פז: השאלה מה אתם עושים כמדינה כדי שתהיה תוצאה אחרת.

אופיר פינס-פז: איזו תשובה אתם נותנים לוועדת הפנים?

אופיר פינס-פז: בעניין הזה עליכם להיות אקטיביים, לא פסיביים.

נאדיה חילו: אני רוצה לחדד את השאלה.

נאדיה חילו: אני מבקשת לשאול מה נעשה עד היום, לא רק מה עושים.

נאדיה חילו: אם רוצים לפעול על-פי תוכנית מסודרת צריך גם לקבוע יעדים – היעד לרשום כך וכך תושבים תוך תקופה מסוימת.

נאדיה חילו: האם התחלתם לקדם את היעד הזה בעבר, או אולי אתם משאירים מצב נתון שיכתיב לכם את ההתנהלות?

איילת פישמן: בדרך כלל כמדיניות אנו במשרד הפנים לא משנים מען בכוח לאף אדם.

איילת פישמן: אדם בא ומשנה מענו, ואז המען משתנה.

איילת פישמן: לא עושים שינוי בכוח.

איילת פישמן: אבל כשאנו מגיעים למסקנה שיש סיבה כלשהי בגינה האדם לא נרשם, שלא כדין, אז המשרד יכול לרשום אותו.

איילת פישמן: בהנחה שנקבל את הארכה של השנה, לקראת המועד של סגירת הפנקס אני מאמינה שנתקדם בנושא המענים.

איילת פישמן: עליכם להבין, מצד אחד הרישום צריך לשקף את מי שכן נמצא, ומצד שני שלא תירשם כל הפזורה בתוך המועצה, אנשים שלא גרים שם באמת.

טלב אלסאנע: אתם לא סובלים מבעיה שכולם נרשמו ועכשיו אלה שלא גרים בתוך היישובים רוצים אף הם להירשם.

טלב אלסאנע: לא הגעתם למצב הזה.

איילת פישמן: כאשר נכריז על בחירות, יום לאחר מכן נהיה במצב הזה.

נאדיה חילו: אמרת שאי אפשר בכוח.

נאדיה חילו: אנחנו לא מדברים עכשיו על כוח, אלא על פעולות יזומות.

נאדיה חילו: לכולם ידועה ההתנהלות היום-יומית שלכם, ומה צריך להיות, וכפי שציינת תושבים אכן צריכים לפנות ולהירשם וצריכים לגלות נכונות.

נאדיה חילו: השאלה האם אתם מתאימים עצמכם למצב היוצא מן הכלל והייחודי בנגב, והאם עקב המצב הזה תיערכו ביוזמה שלכם, קצת מעבר לכללים המקובלים הנורמטיביים, ותנסו לקדם פעולת הסברה יזומה, ולא להגיד רק: לא נלך בכוח כי אז אי אפשר לשנות את המצב.

נאדיה חילו: לדעתי עליכם לנקוט בפעולה אקטיבית.

איילת פישמן: למיטב הבנתי, בפירוש כן.

טלב אלסאנע: אדוני היושב-ראש, אני רוצה לציין קודם כול שברמה האישית אני מעריך מאוד את יושב-ראש המועצה האזורית, מר קלעג'י.

טלב אלסאנע: באופן עקרוני אני נגד מועצות ממונות, אולם הוא אדם מוכשר מאוד.

טלב אלסאנע: אבל במבחן התוצאה אין ספק שיש כאן כישלון, והשאלה מדוע זה כך.

טלב אלסאנע: אם מאריכים את פעילות המועצה הממונה לעוד שנה צריך כעת להסיק מסקנות ולחשוב איך אפשר לשפר בעתיד.

טלב אלסאנע: לדעתי במצב הקיים, בהרכב המועצה הקיים, במדיניות המועצה הנוכחית לא ישתנה שום דבר.

טלב אלסאנע: אי אפשר כל הזמן לא לרשום תושבים, ואחר-כך להגיד: לא די תושבים נרשמו ולכן אי אפשר לקיים בחירות.

טלב אלסאנע: אנחנו יוצרים את הבעיה, ואחר-כך לא מקיימים בחירות בשל בעיה שאנו יצרנו.

טלב אלסאנע: צריך לשאול מה הזיקה בין המועצה ובין הקהילה.

טלב אלסאנע: באיזו מידה הקהילה מעורבת ומעורה?

טלב אלסאנע: כמה פקידים בכירים מתוך הקהילה מכהנים במועצה?

טלב אלסאנע: למה אנשים מרגישים ניכור בינם ובין המועצה?

טלב אלסאנע: למה לא נרשמים, ואיך אפשר לדרבן אותם להירשם?

טלב אלסאנע: הוצגו כאן נתונים על מוסדות הציבור, על בתי-הספר.

טלב אלסאנע: הרי אז לא היתה מועצה ממונה, לא היתה מועצה אזורית, היתה רשות חינוך שהיא מין זרוע פיקטיבית של משרד החינוך, והם הקימו בתי-ספר.

טלב אלסאנע: אמנם למדו בקראוונים כי לא היו היתרי בנייה, אבל הקימו בתי-ספר.

טלב אלסאנע: הקמת בתי-ספר, זה לא המבחן האמיתי של מועצה.

טלב אלסאנע: מועצה צריכה לקדם ישוב שלם, עם כל התוכניות העתידיות – אכלוס, מוסדות ציבור, מסחר וכל הדברים הנלווים.

טלב אלסאנע: המטרה, להקים את היישוב על רגליו כדי שיוכל להמריא לאחר מכן.

טלב אלסאנע: אבל אנחנו רואים שהיישוב עדיין תקוע.

טלב אלסאנע: אפילו היתר בנייה אחד לא ניתן ביישובים, פרט לתראבין אל-סאנע שם ניתנו 100 היתרי בנייה.

טלב אלסאנע: אז מה עשיתם במשך 4 שנים?

טלב אלסאנע: מר דודו כהן, אנחנו לא רוצים לשמוע כאן תירוצים.

טלב אלסאנע: רוצים לראות תוצאות.

טלב אלסאנע: אפשר לתרץ את זה עשרים שנים, ולספק תירוצים משכנעים, אבל אתם נבחנים במעשה, בתוצאות.

טלב אלסאנע: תושב אבו קרינאת ירצה לבנות בית מחר כי אומרים לו שהוא עבריין, שהוא בונה לא על-פי החוק, אבל אין לו היתר בנייה.

טלב אלסאנע: למה במשך 4 שנים לא ניתנים היתרי בנייה?

דודו כהן: אם יגיש בקשה להיתר בנייה, יקבל.

טלב אלסאנע: כיצד ייתכן שלא ניתן ולו היתר בנייה אחד לכל האוכלוסייה במועצה האזורית אבו בסמה?

דודו כהן: כי לא מבקשים.

דודו כהן: המועצה לא יכולה לתת היתר בנייה לבעלים במגרש פרטי.

טלב אלסאנע: למה ביישובים אחרים, ביישובי קבע, ניתנים היתרים?

טלב אלסאנע: האנשים האלה נאבקו במשך שנים על מנת לקבל הכרה ביישוב שלהם.

טלב אלסאנע: למה הם לא מבקשים היתרי בנייה?

דודו כהן: לא הגישו בקשות בגלל בעיות בעלות.

טלב אלסאנע: למה לא פותרים את הבעיה?

טלב אלסאנע: נמשיך להסתובב מאחורי הזנב שלנו, להגיד שהבעיה במינהל מקרקעי ישראל ואנחנו לא המינהל, ומינהל מקרקעי ישראל יגיד שהוא לא המתכנן, ואנשים יפלו בין הכיסאות.

טלב אלסאנע: לדעתי אם לא יחול שינוי בשילוב הקהילה, בקליטת פקידות בכירה מתוך הקהילה, בבחירת נציגים, בקיום בחירות - - -

אופיר פינס-פז: מר רחמים יונה, מה תקציב המועצה האזורית אבו בסמה, התקציב הרגיל ותקציב הפיתוח?

רחמים יונה: התקציב עומד על 118 מיליון שקלים והוא כולל חינוך ורווחה, בלי תב"רים.

ג'מאל זחאלקה: 10 ישובים שאין בהם כלום, שצריך להרים אותם מאפס.

אופיר פינס-פז: מה גובה תקציב של מועצה אזורית רגילה?

אופיר פינס-פז: מה התקציב שלכם במרחבים?

קריאה: 70 מיליון שקל בערך.

אופיר פינס-פז: אז לאבו בסמה נתנו יותר.

רחמים יונה: רק תקציב ההסעות באבו בסמה נע בין 55-60 מיליון שקלים, ואין לו אח ורע בכל המדינה.

טלב אלסאנע: זה היה גם לפני שהוקמה המועצה אבו בסמה.

רחמים יונה: תקציב החינוך בלבד עומד על כ-90 מיליון שקל.

טלב אלסאנע: תגיד ליושב-ראש הוועדה למה מסיעים את כל התלמידים.

טלב אלסאנע: למה לא מקימים בתי-ספר ביישובים כדי לחסוך הוצאות נסיעה?

טלב אלסאנע: ב-50 מיליון שקל אפשר לבנות הרבה בתי-ספר.

טלב אלסאנע: יש כאן מדיניות מכוונת של הסעות במקום הקמת בתי-ספר.

טלב אלסאנע: אומרים: אם נקים בית-ספר אז אנשים יתיישבו, ייצרו עובדה בשטח, לכן עדיף לנו להסיע את התלמידים כדי לא ליצור קביעות של הקהילה בשטחים הללו.

טלב אלסאנע: זאת שאלה פוליטית.

טלב אלסאנע: החלטתם להסיע את התלמידים במקום להקים בתי-ספר.

טלב אלסאנע: אבל זה לא העניין.

טלב אלסאנע: השאלה מה המדיניות שלכם לשינוי המצב בעתיד, מה אתם הולכים לשפר מבחינת גזבר המועצה, מזכיר המועצה, סגן ראש המועצה, כל התפקידים האלה.

אופיר פינס-פז: שאלת אלף פעמים.

טלב אלסאנע: חשוב לדעת למה יש ניכור בין המועצה ובין הקהילה.

שמואל דוד: יש למעשה שתי בעיות עיקריות.

שמואל דוד: בעיה אחת היא הקונספציה התכנונית שאין בה שיתוף אמיתי של הקהילה.

שמואל דוד: לא נערכות בחירות בקהילות, אין תהליך של הקמת ועדים מקומיים שיכולים אחר-כך לפעול, לייצג ולהשתלב, ולכן אנשים לא מרגישים חלק מן המועצות האלה, לא מרגישים חלק מן התהליך, ולכן גם לא נרשמים להיות חברים ולא שמחים.

שמואל דוד: אנשים שלא הוכרו במשך חמישים ומשהו שנים גם היום לא שמחים להצטרף כחברים במועצה הזאת.

שמואל דוד: זאת בעיה אחת.

שמואל דוד: בעיה שנייה, אם יהיה תהליך דמוקרטיזציה אמיתי אז גם הבחירות יוכלו להתקיים.

שמואל דוד: דמוקרטיה אמיתית מתחילה בכך שמשתפים את האנשים בתהליכי התכנון שלהם.

שמואל דוד: כאשר המינהלת באה ליישוב ומכריעה עבורו איך ייראה היישוב, העסק הזה אבוד מראש, לא תהיה דמוקרטיזציה אלא דווקא העמקה של הפיצול בתוך הקהילה, יותר ויכוחים בתוך קהילות.

שמואל דוד: לא יהיה ייצוג אמיתי, לא יהיה ייצוג שמקובל על התושבים, ולכן גם לא תהיה בסופו של דבר נכונות ללכת לבחירות בתוך קהילות כאלה.

שמואל דוד: בזה צריך להתחיל.

שמואל דוד: כאשר יש דמוקרטיזציה אז יש גם תכנון שמשתף את האנשים בהחלטות על אופי היישוב שלהם, על מספר השכונות, על אופי השירותים וכיוצא באלה ואז זה נראה אחרת לגמרי.

שמואל דוד: בכך הכול מתחיל.

טלב אלסאנע: והעצמת הוועדים המקומיים.

אופיר פינס-פז: אני רוצה להזכיר למר רחמים יונה שאנחנו עדיין ממתינים לקבל את רשימת חברי המועצה.

אופיר פינס-פז: לא אאשר את הבקשה למתן ארכה מבלי לראות את רשימת חברי המועצה הקרואה.

אופיר פינס-פז: אתה יכול לצאת ולהתייעץ.

דוד אזולאי: אדוני היושב-ראש, מנהיגי המועצה אבו בסמה, שמעתי חלק מן הטענות שנאמרו כאן ב-5 הדקות האחרונות.

דוד אזולאי: דרך אגב, זאת לא ועדה קרואה אלא מועצה ממונה.

אופיר פינס-פז: בהחלט, ואנחנו לא רוצים שתהפוך להיות ועדה קרואה.

דוד אזולאי: אני שותף לדעה הזאת.

דוד אזולאי: בהיותך שר הפנים בוודאי היית מודע לכך שחלק מהמועצות הממונות הן היום, לצערי הרב, ועדות קרואות.

דוד אזולאי: כך למשל במעלה עירון שהיתה בה מועצה ממונה, הפכה לתקופה קצרה למועצה נבחרת ואחר-כך מונתה בה ועדה קרואה.

אופיר פינס-פז: מצד שני, יש גם סיפורי הצלחה, למשל בבוסתן אל-מארג'.

אופיר פינס-פז: אגב, בעיקר כי הן מועצות אזוריות ולא רשויות מקומיות.

דוד אזולאי: בתל בטוף למשל קיבלו הכרה, נכללו בכלל היישובים הבדואים בצפון והם מקבלים כל מיני הטבות שאין ליישובים אחרים.

דוד אזולאי: זאת אחת הסיבות להצלחה.

אופיר פינס-פז: אני חושב שזה בעיקר בגלל היותה מועצה אזורית ולא רשות מקומיות.

אופיר פינס-פז: זה מאפשר יכולת עשייה גדולה הרבה יותר של ראש המועצה, לא להיות כלוא בתוך החמולות.

דוד אזולאי: אחת הבעיות של המועצות הממונות, לצערי הרב כשמקימים מועצה ממונה יש חשדנות רבה של התושבים כלפיה, וכתוצאה מכך חוסר שיתוף פעולה.

דוד אזולאי: זה לא סוד, אנחנו מכירים את זה.

דוד אזולאי: אם זה טוב או לא טוב, אני יכול להתווכח על כך שעות.

דוד אזולאי: המציאות הוכיחה שבמקרים רבים המועצה הממונה בתחילת הדרך התחילה בבנייה ובעשייה, אולם כשנכנסה המועצה הנבחרת התחילו מלחמות וכתוצאה מכך המועצה קרסה ואחר-כך חזרו עשר שנים לאחור.

דוד אזולאי: יש גם מקרים שהמועצה הממונה הוקמה על-ידי משרד הפנים, לא קיבלה את כל האמצעים הדרושים שהמשרד אמור לתת לה וכתוצאה מכך השאירה שדה חרוך.

דוד אזולאי: אלה הבעיות.

דוד אזולאי: אדוני היושב-ראש, כדי שלא נהיה חותמת גומי של אף אחד, גם אם נאשר היום את ההארכה שהשר מבקש לשנה אני מציע שעוד חצי שנה נקיים כאן דיון חוזר כדי לעקוב אחר הנעשה, לראות אילו דברים מתבצעים.

טלב אלסאנע: בעיקר שתהיה לנו תוכנית, לראות מה הולכים לעשות במהלך השנה.

נאדיה חילו: סיירתי עם ועדת הפנים והגנת הסביבה, עם היושב-ראש הקודם, באזור המועצה האזורית אבו בסמה וראינו חלק מהתנופה, שלא נותנת עדיין את כל הפתרון.

נאדיה חילו: בית-ספר שציינת בהחלט יפה מאוד, אבל ראינו גם את הצד השני, שיש שם גם בתי-ספר בתנאים קשים מאוד, ואפילו הבענו דעתנו שבית-הספר היפה שנבנה ברמה גבוהה יהיה המודל לבנייה נוספת בכל האזור.

נאדיה חילו: ראינו גם בתי-ספר שמספקים תנאים איומים, איני יודעת אם יש כמותם אפילו בעולם השלישי או הרביעי.

נאדיה חילו: באותו סיור, וגם בפגישות עם התושבים, עלה נושא חשוב מאוד.

נאדיה חילו: אני לא רוצה להיכנס לכל הפרטים, אולם עלתה בבירור תחושת התושבים שאינם שותפים בקבלת ההחלטות, לא רק כמי שמקבל דיווח אלא כפרטנרים שיכולים להכריע ולהיות שותפים באופן הדוק ומלא בניהול המועצה הלכה למעשה.

נאדיה חילו: עלתה דרישה, מאחר ויש יושב-ראש ממונה, למנות לו סגן מהמגזר הבדואי שיוכל להיות חוליה מקשרת, כדי שהתושבים יתחילו להרגיש שייכות רבה יותר.

נאדיה חילו: אין מה לעשות, גם כשנותנים משאבים, וגם אם אפשר לתת את כל המשאבים הדרושים, אם מישהו לא מרגיש שותף לקבלת ההחלטות ולא יושב סביב אותו שולחן כשווה בין שווים תמיד יחוש תחושה של קיפוח.

נאדיה חילו: אני לא יודעת האם משהו השתנה מאז הסיור שלנו שהתקיים לפני 3-4 חודשים.

נאדיה חילו: אני מסכימה עם חברי שאמר שלראש המועצה יש אכן כוונות מצוינות, וראיתי גם חלק מן התוכניות, אבל שיתוף התושבים חשוב מאוד, וזה עלה בכל המפגשים ובסיור.

נאדיה חילו: התושבים אמרו: אנחנו לא שותפים.

נאדיה חילו: כאשר לא משתפים תחושת השייכות פוחתת ואז לגבי כל פרויקט, ויהיה הפרויקט הכי טוב, תהיה תחושה של ניכור וחוסר שייכות והתושבים לא יירתמו באופן מלא.

נאדיה חילו: גם אם היום יוחלט על הארכת משך כהונת המועצה הממונה, אני סבורה שזה הזדמנות לפסק זמן, להכנסת שינויים מסוימים והתארגנות שונה במקצת, שתתן משקל נאות לשיתוף תושבים הלכה למעשה במועצה.

אופיר פינס-פז: קיבלתי את רשימת חברי מועצת אבו בסמה: מר עמרם קלעג'י – יושב-ראש, מינוי של שר הפנים; מר אבי הלר, נציג משרד הפנים; מר מיכאל גיא, נציג משרד הבינוי והשיכון; מר אילן ישורון, נציג מינהלת הבדואים;

טלב אלסאנע: מינהלת הבדואים עדיין קיימת.

אופיר פינס-פז: עליכם לדעת שהגשתי הצעת חוק לפיזור מינהלת הבדואים, ויצביעו עליה כפי הנראה במושב הקיץ.

אופיר פינס-פז: פעם אחת ולתמיד נעמיד את הדבר הזה במבחן.

אופיר פינס-פז: גברת חווה שושן, נציגת משרד החינוך; מר מוחמד הוואשלה, נציג היישוב קסר א-סר; מר מוסא תראבין, נציג היישוב תראבין אל-סאנע; מר אסחאק אבו חמאד, נציג היישוב דריג'את; מר בנימין סימן-טוב, נציג משרד התעשייה, המסחר והתעסוקה; מר ג'אזי אבו כף, נציג היישוב אום בטין, משקיף;

רחמים יונה: הוא רק משקיף כי הם לא רצו לבחור נציג.

אופיר פינס-פז: מר פרחאן שליבי, נציג היישוב ביר הדאג'.

קריאה: הוא לא נציג היישוב, אלא מונה על-ידי המינהלת.

אופיר פינס-פז: חסר לנו נציג מאבו קרינאת.

רחמים יונה: הנציג שלהם, השיח' סולימאן, נפטר ולא בחרו נציג במקומו.

אופיר פינס-פז: חסר נציג ממכחול.

רחמים יונה: הם לא מסוגלים לבחור, לא ועד ולא נציג ישוב.

אופיר פינס-פז: חסר נציג מאום בטין ויש רק משקיף.

אופיר פינס-פז: חסר נציג ממולדה.

רחמים יונה: מולדה – שבט אלאטרש לא מסוגל לבחור, לא ועד ולא נציג ליישוב.

רחמים יונה: אנחנו פונים אליהם מדי שני וחמישי.

אופיר פינס-פז: אין גם נציג ליישוב אל-סייד.

רחמים יונה: היישוב אל-סייד, על-יד חורה, הצטרף רק לאחרונה.

רחמים יונה: הם אמורים לבחור נציג, אך טרם הספיקו.

אופיר פינס-פז: למה לא צירפתם את אל-סייד לחורה?

רחמים יונה: היתה ועדת גבולות שדנה במשך שנה וחצי וכך הוחלט.

טלב אלסאנע: זה ישוב עצמאי.

טלב אלסאנע: אין בזה בעיה.

רחמים יונה: חוות כחלה היא חווה שמשרד הפנים טרם החליט על מעמדה המוניציפלי.

אופיר פינס-פז: בקיצור, חסרים 5 חברי מועצה נציגי היישובים.

אופיר פינס-פז: האם חסר עוד מישהו מהממשלה?

אופיר פינס-פז: כולם נמצאים.

רחמים יונה: חסרים 5 נציגי ועדים מקומיים.

רחמים יונה: אנחנו רוצים שיגידו מי האנשים, אך לא אומרים.

טלב אלסאנע: זה אחת הבעיות כי כאשר אין נציגים יש חוסר קשר עם הקהילה.

רחמים יונה: חבר הכנסת טלב אלסאנע, אתה יודע שאנחנו מוכנים לצרף מי שיגיע, רק שיגידו לנו את שמות הנציגים.

טלב אלסאנע: תבוא ליישוב, תגיד לתושבים שיבחרו נציג, יתקיימו בחירות ואנשים יירשמו כדי לבחור.

אופיר פינס-פז: חבר הכנסת אזולאי, אפשר להטיל על מפע"מ דרום לארגן את העניין הקהילתי.

דבי גילד-חיו: רציתי להדגיש את חשיבות הזכות לשלטון עצמי ולייצוג, במיוחד באזור כזה, שאנחנו יודעים שיש בו חשדנות עצומה בין האוכלוסייה ובין המועצה שכביכול אמורה לייצג ולטפל בעניינים שלה, והיסטוריה של אפליה קשה, אז ברור מאליו שלא יהיה שיתוף פעולה.

דבי גילד-חיו: אם לא יהיה ייצוג אמיתי של התושבים ולא יוכלו בעצמם לקדם את ענייניהם ולטפל בהם אין סיכוי שכל הבעיות שעלו כאן קודם ייפתרו.

דבי גילד-חיו: שר הפנים כותב כבר עתה במכתבו שהוא מאמין שלא יוכלו לקיים את הבחירות גם בשנה החמישית.

אופיר פינס-פז: זאת באמת הערה בעייתית מאוד של שר הפנים.

קריאה: זה לא חוקי.

אופיר פינס-פז: הוא יוכל להתעקש על שינוי החוק.

אופיר פינס-פז: הוא רומז בעצם על מחשבה לשנות את החוק.

איילת פישמן: רצינו לשים את כל הדברים על השולחן ולהודיע מראש שבכוונתנו לנסות לשנות את החוק.

איילת פישמן: אנחנו לא מפתיעים אף אחד ולא מסתירים שום דבר.

איילת פישמן: חשבנו שכך נכון יותר.

אופיר פינס-פז: אני לא יודע אם אהיה כאן ביוני 2008, אבל אם כן בוודאי לא אתמוך בשינוי החוק.

אופיר פינס-פז: עליכם להיערך, יש לכם שנה וחצי להכין את אבו בסמה לבחירות.

איילת פישמן: בוודאי.

איילת פישמן: אבל חשבנו שנכון יותר לשים את הדברים על השולחן.

טלב אלסאנע: כאשר יידעו שהולכים לבחירות אנשים יירשמו, זה יכניס דינמיקה לתוך הקהילה.

אופיר פינס-פז: אני אומר לעו"ד איילת פישמן, למר דודו כהן מנהל המחוז, למר רחמים יונה, למר עמרם קלעג'י ולכל מי שצריך: חבר'ה, יש לכם שנה וחצי לדאוג שהקרקע תבשיל לתהליך בחירות.

אופיר פינס-פז: זה לא פשוט, זאת משימה קשה מאוד ואני לא מקל בה ראש.

אופיר פינס-פז: בוודאי אי אפשר לקיים בחירות בדצמבר 2007, אין כל שאלה.

אופיר פינס-פז: אבל האחריות מוטלת על משרד הפנים, ואם הוא צריך עזרה הרי עליו לקבל עזרה.

אופיר פינס-פז: אפשר לרתום לזה את מי שתרצו, את אוניברסיטת בן גוריון, לא יודע את מי, תרתמו לזה כל מי שצריך.

אופיר פינס-פז: זה מבחן חשוב מאוד לקונצפט של הקמת המועצה האזורית אבו בסמה, וידוע לכם שלא אני הקמתי אותה, אבל אני תומך מאוד בקונצפט הזה.

אופיר פינס-פז: אבל כדי לממש צריך לשתף אנשים בלקיחת אחריות ובקביעת הגורל שלהם.

איילת פישמן: הערה אחרונה על שינוי החוק.

איילת פישמן: הכוונה כאן לא רק לתפור חוק שיתאים לאבו בסמה, כי הממשלה לא מתקנת תיקוני חוק ספציפיים התפורים למישהו.

איילת פישמן: גילינו שיש פער בחקיקה בין המועצות האזוריות ובין הרשויות המקומיות, כאשר ברשויות המקומיות מועצה ממונה ראשונה פועלת 4 שנים ואחר-כך החוק מאפשר להגיע לשנה השישית, ואילו במועצות אזוריות זה לא קיים משום מה.

איילת פישמן: הכוונה לעשות השוואה כלשהי.

איילת פישמן: אבל זאת רק הערה, זה לא נושא הדיון.

אופיר פינס-פז: רשות הדיבור למר חסין אלרפיעה, ראש המועצה לכפרים הבלתי מוכרים בנגב.

חסין אלרפיעה: אדוני היושב-ראש, מי כמוך מכיר את הבעיה של הכפרים הלא מוכרים.

אופיר פינס-פז: איפה אתה גר באופן אישי?

חסין אלרפיעה: ביישוב לא מוכר, באל-חמאם, על-יד אום בטין.

דוד אזולאי: איך קיבלת את התואר "ראש המועצה לכפרים הבלתי מוכרים בנגב"?

חסין אלרפיעה: נבחרתי על-ידי האוכלוסייה.

דוד אזולאי: למה לא תעזור לאוכלוסייה לבחור את הוועד בתוך היישוב שאיננו מוכר?

דוד אזולאי: אדרבה, תפעיל את ההשפעה שלך.

אופיר פינס-פז: מי אמר לך שהוא לא עוזר?

דוד אזולאי: צריך לעזור בעניין הזה.

דוד אזולאי: אם הממונה על המחוז אומר שהוא לא מצליח למנות נציגי היישובים במועצה, צריך לסייע לו.

חסין אלרפיעה: הוא לא מכיר בי.

דוד אזולאי: אני בטוח שאם תציע לו את שירותיך הוא יקבל אותם בנפש חפצה.

ריאן כמאל: שמשרד הפנים יאמץ את הוועדים שנבחרו באותם ישובים.

חסין אלרפיעה: בעיית הבדואים קשה מאוד.

חסין אלרפיעה: בזמנו נתקבלה החלטת ממשלה להקמת המועצה האזורית אבו בסמה, שהניחו שתפתור את בעיית הכפרים הלא מוכרים.

חסין אלרפיעה: אבל כבר בימים הראשונים נכנסה המועצה האזורית אבו בסמה למלכוד עם המוסדות הקיימים, מינהלת הבדואים ואחרים.

חסין אלרפיעה: המינהלת קיימת כבר 4 שנים אך נכשלה בתפקידה.

חסין אלרפיעה: היום יש הזדמנות לפזר את המועצה הזאת וללכת לבחירות, שהעם יבחר את נציגיו, ועל-ידי האנשים שייבחרו אפשר לפתור את כל הבעיה של הכפרים הלא מוכרים.

ג'מאל זחאלקה: נדהמתי לשמוע על כך שלמועצה תקציב של 118 מיליון שקל, מזה 55 מיליון שקל להסעות.

ג'מאל זחאלקה: אלה נתונים מדהימים שמעידים על בעיה.

ג'מאל זחאלקה: כלומר, התקציב סתם מתבזבז.

ג'מאל זחאלקה: ב-55 מיליון שקל אפשר לבנות בתי-ספר, בכל חצי מיליון שקל בונים חדר, אפשר לבנות 110 חדרי כיתות מדי שנה.

טלב אלסאנע: התלמידים עדיין יהיו מוסעים, אבל הרבה פחות.

רחמים יונה: מסיעים 23,000 ילדים מדי בוקר ב-800 כלי רכב.

דודו כהן: מסיעים גם ילדים שחלקם לא תושבי המועצה.

ג'מאל זחאלקה: האם יש תוכנית לצמצם את היקף ההסעות?

דודו כהן: אנחנו בעד.

דודו כהן: אם התושבים יעברו לגור ביישובי הקבע לא נצטרך הסעות, אבל בואו נביא את התושבים ליישובי הקבע.

טלב אלסאנע: תביא בתי-ספר לתושבים.

טלב אלסאנע: איזו מין גישה אתה נוקט?

ג'מאל זחאלקה: גם ועדת החינוך, התרבות והספורט וגם ועדת הפנים והגנת הסביבה צריכות לדון בזה.

ג'מאל זחאלקה: יש כאן בזבוז כסף.

ג'מאל זחאלקה: גם פוגעים בתושבים וגם מבזבזים כסף, שניהם גם יחד.

ג'מאל זחאלקה: בכסף הזה אפשר לבנות בתי-ספר רבים.

ג'מאל זחאלקה: אם בכל שנה אפשר לבנות 110 כיתות, זה מחדל ענק.

ג'מאל זחאלקה: צריך לחשוב איך לפתור את הבעיה הזאת, ואפשר לפתור אותה.

ג'מאל זחאלקה: כלומר כסף נזרק כאן לריק.

ג'מאל זחאלקה: אפשר לעזור לתושבים ולבנות בתי-ספר כפי שראוי שייעשה.

ג'מאל זחאלקה: לגבי הרמיזה העבה שמתכוונים לדחות את הבחירות בשנה נוספת, מה יהיה בעוד שנה?

ג'מאל זחאלקה: כלומר מה יקרה בעוד שנה וחצי שלא יקרה בעוד שנה?

אופיר פינס-פז: על כך אנחנו מדברים.

ג'מאל זחאלקה: שום דבר.

ג'מאל זחאלקה: לקראת הבחירות יש הליך שאורך 6 חודשים, או 9 חודשים, או 12 חודשים.

ג'מאל זחאלקה: צריך כבר היום לקבוע את מועד הבחירות ולהתחיל לפעול למימושן, ולא לחכות עד שיבשילו התנאים.

איילת פישמן: אנחנו מציעים מועד.

אופיר פינס-פז: השר מבקש לקבוע בחירות למועצה האזורית אבו בסמה ב-9 בדצמבר 2008, בעוד שנה.

ג'מאל זחאלקה: אבל את אומרת שייתכן שידחו את זה עוד.

איילת פישמן: לפי החוק היום אי אפשר.

ג'מאל זחאלקה: שמעתי אותך היטב, התלוננת על כך שיש הבדל בין מועצות אזוריות ורשויות מקומיות, בהן ניתן להאריך את תקופת מינוי המועצה הממונה לשנה שישית, וכך משרד הפנים מעוניין לעשות גם כאן.

איילת פישמן: משרד הפנים לא לבד בעולם.

איילת פישמן: יש כנסת והיא תכריע.

ג'מאל זחאלקה: אני מדבר בשם הכנסת.

ג'מאל זחאלקה: אנחנו לא רוצים שהבחירות יידחו.

ג'מאל זחאלקה: אגיד לך איפה הבעיה, אם משרד הפנים אומר שאולי ידחה את הבחירות לשנה נוספת אנשים לא יירשמו.

ג'מאל זחאלקה: כלומר התאריך שנקבע כאן הוא טנטטיבי.

אופיר פינס-פז: אתה שוכח ש-150 ‏ימים לפני הבחירות סוגרים את רשימת הבוחרים במועצות האזוריות.

אופיר פינס-פז: כלומר חצי שנה לפני הבחירות, יוני בשנה הבאה זה המועד האחרון להירשם, בעוד כשנה.

ג'מאל זחאלקה: אבל הם אומרים שהרשימה לא תיסגר ולכן הבחירות יידחו בשנה נוספת.

טלב אלסאנע: יש לאנשים עוד שנה בתום 4 שנים.

ג'מאל זחאלקה: עו"ד פישמן אמרה שהיא רוצה להוסיף עוד שנה אחרי השנה החמישית.

ג'מאל זחאלקה: היא אמרה שהיא רוצה לשנות את החוק.

אופיר פינס-פז: משרד הפנים שוקל את שינוי החוק.

ג'מאל זחאלקה: לא די לגשת באופן טכני לאנשים ולהגיד להם להירשם, אלא על המועצה להיות עם הפנים לתושבים, לנהל איתם הידברות יום-יומית ולהסביר להם.

טלב אלסאנע: כאשר יגידו שמתקיימות בחירות אנשים יירשמו כדי להשתתף בבחירות.

ג'מאל זחאלקה: צריך להסביר להם את העניין הזה, ואז יירשמו, והמועצה החדשה תטפל בבעיות.

ג'מאל זחאלקה: עד כה אנשים לא הרגישו שינוי משמעותי בחייהם, פרט לכך שמצמצמים להם את הקרקע לבנייה.

אופיר פינס-פז: מר דודו כהן ישיב בשם עו"ד איילת פישמן ובשם מר רחמים יונה תשובה אחת בשם משרד הפנים על כל ההערות.

דודו כהן: אני מבקש לענות על שאלות שעלו כאן על הפעולות היזומות, ואענה בשם כולם על כל הנושאים.

דודו כהן: כפי שאמרתי, בתראבין אל-סאנע אנחנו עושים פעולות יזומות, היכן שזה אפשרי.

דודו כהן: היכן שזה לא אפשרי אנחנו עושים בדיוק מה שנאמר כאן, שיתוף עם התושבים.

דודו כהן: אנחנו מדברים עם התושבים באמצעות הוועדים המקומיים, נפגשים עם הוועדים ומנסים באמצעותם לתמרץ את תושביהם להירשם כתושבי היישובים.

דודו כהן: טענתם שאין שילוב, אין שיתוף ואין זיקה בין הקהילה והמועצה.

דודו כהן: אני רוצה להציג מספר דוגמאות.

דודו כהן: המועצה יזמה קורס אקדמי באוניברסיטת בן גוריון לכל הוועדים המקומיים.

דודו כהן: יש השתתפות אדירה, כולל של בנות, ואנחנו רואים בזה כיוון נכון מאוד בהכשרת האנשים.

דודו כהן: הוועדים המקומיים נבחרים על-ידי התושבים.

דודו כהן: לא מינינו אף אחד, אלא רק לאחר שקיבלנו רשימה מהתושבים שאמרו: אלה הוועדים.

דודו כהן: הרשימה הזאת הועברה לשר ולא ניסינו להשפיע עליה.

חסין אלרפיעה: הקורס לא פורסם ושמתם שם את האנשים שלכם.

חסין אלרפיעה: זה לא נכון.

חסין אלרפיעה: אלה אנשים שלכם.

דודו כהן: לא אתווכח אתך עכשיו.

דודו כהן: לגבי שיתוף בתכנון, אולי לא ידוע לכם, אבל אנחנו בוועדה המחוזית ביטלנו תוכניות כאשר הבנו שלא בוצעו בתיאום עם התושבים.

דודו כהן: שכונות 7 ו-9 בקסר א-סר, ביטלנו את התכנון של המינהלת ועשינו תכנון עם התושבים, ורק אחרי שהיה תכנון חדש הפקדנו את התוכנית.

דודו כהן: אני מקווה שאחרי שהתוכנית תאושר התושבים אכן יגיעו, אך אני לא בטוח בכך כי באבו קרינאת 4 שכונות תואמו עם התושבים אך היום לא מוכנים להגיע אליהן.

דודו כהן: לא נכון לטעון שדברים לא נעשים תוך כדי שיתוף.

דודו כהן: לגבי היתרי בנייה צריך להבין, ולא להטעות את האנשים כאן, שבבית פרטי התושב מגיש בקשה להיתר בנייה למגרש שקנה.

דודו כהן: המועצה לא מגישה היתרי בנייה לבתים פרטיים.

דודו כהן: אין בנייה תקציבית שם.

דודו כהן: לכן אם הבדואי קיבל מגרש והולך לבנות את ביתו עליו להגיש בקשה להיתר.

דודו כהן: מה לעשות, לא מגישים בקשות להיתרים ולכן המועצה לא מאשרת.

דודו כהן: זה לא שהמועצה אמורה לתת היתרי בנייה.

דודו כהן: המועצה נותנת היתרים לבתי-ספר, גני ילדים, כבישים ומדרכות.

דודו כהן: בבתים פרטיים התושבים צריכים להגיש בקשה להיתר.

טלב אלסאנע: למה הם לא מגישים?

דודו כהן: כי הקרקע בתביעת בעלות.

טלב אלסאנע: אתם המדינה.

טלב אלסאנע: ידוע לכם שיש בעיה אך לא פותרים אותה.

דודו כהן: אני לא יכול לקבל את זה שאתם מבקרים את המועצה שלא נותנת היתרי בנייה לבתים.

דודו כהן: אני מתחייב כאן שכל בקשה של בדואי להיתר בנייה למגרש שברשותו באחד היישובים תיענה בחיוב.

דודו כהן: אין בעיה, יש תוכניות מאושרות.

דודו כהן: אבל הם לא באים כי סוגיית תביעת הבעלות לא פתורה, ולא בסמכות המועצה לפתור תביעות בעלות, צריך להבין את זה.

דודו כהן: הנושא האחרון, אנחנו כמשרד הפנים לא מכירים את המושג "המועצה האזורית לכפרים הלא מוכרים".

דודו כהן: אנחנו לא מכירים צו כינון למועצה כזאת או הסמכה של מועצה כזאת.

דודו כהן: מבחינת משרד הפנים אין מועצה לכפרים הלא מוכרים, אין חיה כזאת.

דודו כהן: לכן העובדה שכאן ובמקומות שונים מזדהים כנציגי המועצה האזורית לכפרים הלא מוכרים – המעמד שלהם לא מוכר.

חסין אלרפיעה: תסמוך על התביעה של אבו בסמה על סך מיליון שקל, הם עושים את העבודה בשבילך.

אופיר פינס-פז: מר דודו כהן, אנחנו מוצאים לנכון להזמין את התושבים לכאן ולתת להם חופש ביטוי.

דודו כהן: לא אמרתי שלא, אך חובתי כנציג שר הפנים להגיד שלא מוכר צו כינון של מועצה כזאת.

מחמד אבו פריחה: אני נציג הכפר אבו קרינאת.

מחמד אבו פריחה: אני גר ביישוב שאכן היה לא מוכר, והיינו שייכים למועצה האזורית לכפרים הלא מוכרים לפני שצורפנו לאבו בסמה.

מחמד אבו פריחה: המשרד הזה מטפל בנושאים שלנו, עוזר לנו במים וביתר תחומי החיים שלנו.

מחמד אבו פריחה: המועצה האזורית לכפרים הלא מוכרים, שאתה לא מכיר בה, מוכרת עוד לפני אבו בסמה.

מחמד אבו פריחה: כאשר הוחלט על הקמת המועצה האזורית אבו בסמה מינו אותו.

מחמד אבו פריחה: פרט להקמת שני בתי-ספר לא נעשה באזור שלנו הרבה, פרט לסלילת כביש.

מחמד אבו פריחה: יירשם לזכותם שבנו שני בתי-ספר ומועדון וסללו כביש.

מחמד אבו פריחה: אני שכן של בית-הספר, יש לי שטח סמוך לבית-הספר בתביעת בעלות.

מחמד אבו פריחה: נתתי למינהלת לתכנן ללא כל תמורה, נתתי להם לתכנן בתוך השטח שלי על מנת לקדם את הפיתוח.

מחמד אבו פריחה: אני אחד ממייסדי היישוב שנקרא אום אטנן.

מחמד אבו פריחה: הלכנו ביחד שלושה אנשים לייסד ישוב שנקרא אום אטנן.

מחמד אבו פריחה: בסוף שלחו מכתב למר דודו כהן, הממונה על המחוז, שצריך לשנות את שם היישוב לאבו קרינאת.

אופיר פינס-פז: למה?

מחמד אבו פריחה: לא יודע למה.

מחמד אבו פריחה: בעבר אפשרתי להם לתכנן על השטח שלי מבלי לקבל כל תמורה, אולם מהיום לא אתן יד שימשיכו להתיישב שם.

מחמד אבו פריחה: נתנו את השטח למשהו לא משפחתי, למשהו כללי שיצמח ויגדל.

מחמד אבו פריחה: אנחנו רוצים להתנער מהשבטיות שלוחצת אותנו, שלא נותנת לנו אור וחיים.

אופיר פינס-פז: מה פירוש השם שאתם בחרתם?

מחמד אבו פריחה: אום אטנן זה השם ההיסטורי של המקום.

טלב אלסאנע: שבט אבו קרינאת נמצאים בכל מיני מקומות, לא בהכרח במקום הזה.

מחמד אבו פריחה: אני לא מרפה מן המאבק להחזיר את השם המקורי אום אטנן.

מחמד אבו פריחה: אם יישבו בישיבה כמו הישיבה הזאת ויחליטו לקרוא ליישוב "קוף שחור" אז אסכים, אבל ההחלטה צריכה להתקבל בהסכמה.

אופיר פינס-פז: פניתם לוועדת השמות?

מחמד אבו פריחה: פניתי למר דודו כהן.

אופיר פינס-פז: מר דודו כהן לא חבר בוועדת השמות.

אופיר פינס-פז: יש ועדת שמות במדינה.

מחמד אבו פריחה: פניתי למר דודו כהן, לא פניתי לוועדת השמות.

מחמד אבו פריחה: אני לא יכול לתת יד לשינוי שם היישוב.

אופיר פינס-פז: אתה יכול לפנות לוועדת השמות.

אופיר פינס-פז: יש ועדת שמות במדינת ישראל שקובעת שמות ליישובים.

אופיר פינס-פז: זה לא בסמכות של מר דודו כהן.

אופיר פינס-פז: אני מציע לך לפנות אליהם.

מחמד אבו פריחה: פניתי גם לראש המועצה מר עמרם קלעג'י ולמר רחמים יונה היושב מולי ולמר דודו כהן, לכולם.

מחמד אבו פריחה: בצורה כזאת אתם תכשילו את הנושא, שלא יקרום עור וגידים.

מחמד אבו פריחה: תודה רבה.

אופיר פינס-פז: לפעמים הנושאים האלה הם נושאים רגישים שקובעים רבות.

אופיר פינס-פז: אני מבין למה משרד הפנים או למה מינהלת הבדואים רוצה שיקראו ליישוב אבו קרינאת, ולמה התושבים רוצים את השם המקורי שהוא לאו דווקא שבטי כזה או אחר.

אופיר פינס-פז: אבל אני אומר לכם שוב, יש דברים שעם כל הכבוד לא צריך לקחת סמכויות לא לנו.

אופיר פינס-פז: הסמכות בעניין הזה נתונה בידי ועדה בלתי תלויה, ששואלת את עמדת משרד הפנים, אבל לא מקבלת באופן אוטומטי את עמדתו.

אופיר פינס-פז: אתם יכולים לפנות לוועדת השמות של המדינה ולהציג את הדרישה שלכם לחזור לשם המקורי, ומשרד הפנים יגיד את דעתו.

אופיר פינס-פז: אני מבקש לסכם את הדיון.

אופיר פינס-פז: קיימנו דיון, אמנם לא יסודי, על התפתחות המועצה האזורית אבו בסמה כמועצה ממונה.

אופיר פינס-פז: אנחנו בהחלט רוצים להסב תשומת לבם של שר הפנים, מנכ"ל משרד הפנים וכל הגורמים המקצועיים לכך שהיינו רוצים לראות התקדמות לפחות בשני מישורים: המישור האחד, חיזוק הזיקה של התושבים למועצה שבאה לידי ביטוי ברישום, במעורבות, בכניסה פנימה ובחיי הקהילה על כל מובניהם.

אופיר פינס-פז: נדמה לנו שהזיקה לא חזקה דיה ויש מקום, עניין וצורך לחזק אותה.

אופיר פינס-פז: זה מוסכם על דעת כל הגורמים.

אופיר פינס-פז: איך עושים את זה, זאת שאלה גדולה מאוד, אבל אין שום ספק שהזיקה הזאת עדיין רחוקה מלהשביע רצון.

אופיר פינס-פז: המישור השני, הפיתוח.

אופיר פינס-פז: בחלק מן התחומים הפיתוח מתקדם בקצב לא משביע רצון.

אופיר פינס-פז: נכון שזאת מועצה גדולה, גם בשטח וגם במספר התושבים, מועצה מורכבת ומסובכת, אבל מועצה ממונה בהיקף תקציבים כזה צריכה להגיע להישגים רבים יותר.

אופיר פינס-פז: אני סבור שאין העצמה תקציבית, ולא דיברנו על כך בישיבה, אבל לא מיציתם את מאה אחוז התקציב, בוודאי לא בתב"רים, אבל גם לא בתקציב השוטף.

אופיר פינס-פז: יש פוטנציאל ליכולת עשייה גדולה יותר מאשר באה לידי ביטוי, ואני מברך על מה שנעשה, שלא יהיו אי-הבנות בעניין הזה.

אופיר פינס-פז: אני בהחלט מברך על מה שנעשה כל הזמן, אבל לדעתי אפשר וצריך לעשות יותר.

אופיר פינס-פז: כולנו נבכה על כך שלא מיצינו את הזמן שהיתה מועצה ממונה ושלא עשינו יותר כי אחר-כך, ראיתי כבר כיצד זה קורה, יש בחירות, יש שיקולים שונים, יש אינטרסים פוליטיים.

אופיר פינס-פז: חבל, יש כאן הזדמנות וצריך ללכת בכל הכוח ולקבוע עובדות בשטח, במובן החיובי של המילה, לתת לאנשים תחושה שאכן נעשה כאן דבר גדול ויפה, שכדאי להיות חלק ממנו.

אופיר פינס-פז: דבר שלישי, משרד הפנים חייב להיות פעיל בהכנת היישובים והמועצה כולה לבחירות.

אופיר פינס-פז: בעוד שנה כאשר תבואו לכאן על רקע הבחירות לא נסבול לראות את המציאות בשטח כפי שהיא היום מבחינת מספר התושבים הרשומים, העובדה שאין ועדים מקומיים ואין נציגים במועצה.

אופיר פינס-פז: כל הדברים הללו לא מתקבלים על הדעת ולא נוכל לקבלם.

אופיר פינס-פז: היינו רוצים לראות תוכנית עבודה מסודרת של משרד הפנים על ההכנות לבחירות באבו בסמה.

אופיר פינס-פז: צריך לעשות הכנות גם ברמת הרישום וגם בהגברת המעורבות וההבנה של הקהילה.

טלב אלסאנע: וגם העצמת מנהיגות מקומית.

אופיר פינס-פז: כאן צריך לעבוד קשה.

אופיר פינס-פז: יש שנה לעבוד על הדבר הזה.

אופיר פינס-פז: צריך להיות רגישים ולעשות את זה בזהירות כי אנחנו לא יכולים להכתיב מנהיגות, זה יתפרש לא נכון.

אופיר פינס-פז: אסור בשום פנים ואופן ליצור מצב שמשרד הפנים מכתיב את המנהיגות הראשונית של אבו בסמה.

אופיר פינס-פז: לכן צריך לעשות את זה בזהירות וברגישות, אבל לעשות דברים כדי שנוכל להעביר את המקל.

אופיר פינס-פז: כאן צריך להעביר את המקל ממערכת שלטונית ממונה למערכת נבחרת וזה לא ייעשה מעצמו.

אופיר פינס-פז: צריך לקחת קצת אחריות, קצת סיכונים, אבל לעשות מעשים כדי שנוכל להעביר בצורה מסודרת את מקל השלטון המקומי ביישוב הזה לידיים אמינות, מנוסות, שיוכלו להוביל את היישוב להמשך עשייה.

אופיר פינס-פז: אני בהחלט מודאג לנוכח המציאות העכשווית בהיבט הזה.

אופיר פינס-פז: יחד עם זה, אני סבור שאף אחד מחברי הוועדה – ואני מציע להעביר את המסר הזה גם לשר הפנים – לא ייתן ידו בעוד שנה לשינוי החוק בגלל מציאות שקיימת באבו בסמה.

אופיר פינס-פז: זה נראה לנו לא נכון ולא ראוי.

אופיר פינס-פז: שר הפנים אמר שהוא שוקל שינוי החוק.

נאדיה חילו: אפשר להוציא המלצה בכתב מהוועדה לשר הפנים.

אופיר פינס-פז: אני מסכם עכשיו את הדיון, כולל הסעיף הזה.

טלב אלסאנע ונאדיה חילו: זה על דעת כל חברי הוועדה.

אופיר פינס-פז: מה שאני מסכם הוא על דעת כולנו, אלא אם כן מישהו יגיד שזה לא על דעתו.

אופיר פינס-פז: בהחלט לא ניתן ידינו לשינוי חוק בעניין הזה.

אופיר פינס-פז: צריך לעבוד כדי להכשיר את הקרקע לבחירות בדצמבר 2008, לעבוד, ולא לחכות שזה יקרה מעצמו.

אופיר פינס-פז: נקיים ישיבה נוספת לבקרה על התהליכים הללו בתוך חצי שנה, עד סוף השנה הזאת.

אופיר פינס-פז: בישיבה הבאה נרצה לראות תוכנית עבודה בנושא הדמוקרטיה הפנימית, נרצה מאוד לראות שאכן נציגות מכל היישובים יושבת במועצה, וכן תנופת פיתוח מרשימה יותר.

אופיר פינס-פז: ואני אומר עוד פעם, אל תבינו שאני מותח ביקורת על מה שנעשה.

אופיר פינס-פז: אני סבור שנעשו דברים יפים, אבל צריך לעשות יותר.

אופיר פינס-פז: נתתי את הדוגמה של אום בטין.

אופיר פינס-פז: אני מכיר את כל הבעיות, אבל עדיין התוצאות לא מספקות.

אופיר פינס-פז: מה שלא תעשו היום יהיה קשה הרבה יותר לעשות בעוד 3 שנים.

דוד אזולאי: יש נושא אחד שלא התייחסת אליו, ש-50% מתקציב המועצה הולך להסעות.

אופיר פינס-פז: אני לא רוצה להעניש את המועצה.

אופיר פינס-פז: אמרתי שצריך להמשיך בתנופת הפיתוח, כולל בבניית בתי-ספר.

אופיר פינס-פז: בנוסף לדבריי עד כה, אנו ממליצים לשר הפנים לקבוע את הבחירות במועצה האזורית אבו בסמה בדצמבר 2008.

אופיר פינס-פז: מי בעד הודעת הסיכום?

אופיר פינס-פז: מי נגד?

אופיר פינס-פז: הצבעה בעד הודעת הסיכום – רוב נגד – אין נמנעים – אין ההודעה נתקבלה.

אופיר פינס-פז: הודעת הסיכום נתקבלה פה אחד.

אופיר פינס-פז: תודה רבה.

אופיר פינס-פז: הישיבה נעולה.